钦定古今图书集成/明伦汇编/官常典/第385卷 > 王伯胜
## 钦定古今图书集成/明伦汇编/官常典/第385卷 > 王伯胜

按《元史》本传：“伯胜，霸州文安人。兄伯顺，给事内廷，为
世祖所亲幸，因以伯胜入见，命使宿卫。时伯胜年十
一，广颡巨鼻，状貌屹然，帝顾谓伯顺曰：‘此儿当胜卿，
可名伯胜’。”帝尝沃盥水，温冷甚，称旨。问进水为谁，内
侍李邦宁曰：“‘伯胜’。帝曰：‘此儿他日必知为政达人情
矣’。”至元二十五年，从征乃颜，以功授朝列大夫、拱卫
直都指挥使。元贞元年，赐金虎符，进阶嘉议大夫。成
宗即位，复进通议大夫。初，拱卫直隶教坊，卫卒多市
井无赖，窜名宿卫。及伯胜为指挥使，乃尽募良家子
易之。五年，扈从上都，天久雨，夜闻城西北有声，如战
鼙然。伯胜率卫卒百人出视之，乃大水暴至。立具畚
锸，集土石毡罽以塞门，分决壕隍以泄其势，至旦始
定，而民弗知。丞相完泽以闻，帝嘉之。九年，以侍成宗
疾，忤安西王，出为大宁路总管。伯顺亦出为梁王傅。
武宗即位，召拜通奉大夫、也可札鲁花赤、刑部尚书。
至大二年，加右丞。明年，进银青荣禄大夫、大都留守，
兼少府监。初，大都土城，岁必衣苇以御雨，日久土益
坚，劳费益甚，伯胜奏罢之。仁宗立，正百官品秩，降授
资德大夫，寻复陞荣禄大夫，拜辽阳等处行中书省
平章政事。辽阳省治懿州，州弊陋，民不知学。伯胜始
至，为增郡学弟子员，择贤师以教之。使客至无所舍，
皆馆于民，民苦之。伯胜乃择隙地为馆厩，度闲田百
顷，募民耕种，以廪饩之。岁大旱，伯胜斋戒以祷，祷毕
即雨，人谓之“平章雨。”延祐二年，召为大都留守。辽阳
民状其行事，言于中书，乞留伯胜，不报，民涕泣而去。
三年，特授银青荣禄大夫。至治二年，赐金虎符，授武
卫亲军都指挥使，兼大都屯田事，仍大都留守。奉诏
监修文武楼，创咸宁殿，建太庙。泰定三年冬，以疾卒。
赐翊忠宣力保惠功臣、太保、金紫光禄大夫、上柱国，
追封蓟国公，谥“忠敏。”